《宣公泉歌》
宋代·葛绍体

几年废井城东衙，甃石缺裂洿淖多，
奈此宣公初凿何。宣公浩气辈孟轲，
论谏仁义永不磨，炳炳丹衷史所夸。
当时芟薙开藤萝，细穿地脉泉源过，
暗引云气通天河。谁知荒芜日冥冥，
泥舍不食羸其瓶，谷射翁漏汲莫升。
旧迹契君怀古情，一朝渫治翻光晶，
百太修绠辘轳声。乳泉溶溶早夜生，
寒冽不改彻底清，静养日月印列星。
君欲著亭泉之侧，味良高风梦想觌，
酿泉为酒觞佳客。舂来香秫珠的皪，
玉缸方糵化醇醳，蚁蜉槽床春滴滴。
宣公在天酹可索，宣公之泉带神识，
滨湖一啸暮天碧。

作者简介：宋台州天台人，居黄岩，字元承。师事叶适。有《四书述》、《东山诗选》。